साले की होली सालोजी राठी के वंशजों एवं उनके साथियों की सामूहिक होली है। बीकानेर स्थापना के समय राव बीका के साथ वे सन् 1465 में बीकानेर क्षेत्र में आये। वे प्रारम्भ में सालासर गांव में रुक गये। वहीं अपना डेरा डाला। जब राव बीका ने राती घाटी पर सन् 1488 में बीकानेर शहर की स्थापना की तब वे तथा उनके पुत्र व सगे-साथी, जिनमें रत्ताणी व्यास, छंगाणी वंषज, मूधांडा सेवग भी शहर में आकर रहने लगे। शहर में मरुनायक मन्दिर की स्थापना की गई। मरुनायक मन्दिर में आज भी पुजारी मूधांडा सेवग हैं। कथावाचन रत्ताणी व्यास (ब्राह्मण) करते हैं। पंचांग देखने का कार्य छंगाणी-वंशज जोशी करते हैं। मन्दिर के ट्रस्टी साला-वंशज हैं। इन तथ्यों से यह प्रमाणित होता है कि रियासतकाल में स्थानान्तरण की प्रक्रिया व्यक्तिगत न होकर सामूहिक रूप से होती थी। जिसमें जजमानी व्यवस्था के सभी सदस्य एक साथ पलायन करते थे।